
ΧΑΙΡΕΤΙΣΜΟΣ ΤΗΣ ΓΕΝΙΚΗΣ ΓΡΑΜΜΑΤΕΩΣ ΠΕΡΙΦΕΡΕΙΑΣ ΗΠΕΙΡΟΥ ΔΗΜΗΤΡΑΣ ΓΕΩΡΓΑΚΟΠΟΥΛΟΥ-ΜΠΑΣΤΑ
ΚΥΡΙΕΣ ΚΑΙ ΚΥΡΙΟΙ,

Αποτελεί ιδιαίτερη τιμή για μένα να βρίσκομαι σήμερα, μεταξύ των πιο ζωντανών οικονομικών και κοινωνικών δυνάμεων της Περιφέρειας. 
Είναι σίγουρο ότι όλοι εσείς που είστε σήμερα εδώ μπορείτε να καταφέρετε πολλά πράγματα για την ανάπτυξη της περιοχής μας και την μεγαλύτερη ευημερία των πολιτών που ζουν σ’ αυτήν.

Γιατί η πολυθρύλητη ανάπτυξη που όλοι ευαγγελιζόμαστε και όλοι επικαλούμαστε, δεν πρόκειται να έρθει ως από μηχανής θεός. 
Χρειάζεται την ενεργοποίηση όλων των φορέων μιας περιοχής, μα πάνω απ’ όλα έχει ανάγκη την κινητοποίηση εκείνων των δυνάμεων που μπορούν να κάνουν την οικονομία μας πιο ανταγωνιστική, πιο ισχυρή σ’ ένα περιβάλλον που συνεχώς μεταλλάσσεται.

Κυρίες και κύριοι,

Η λέξη κλειδί που θα καθορίζει την πορεία μας ως κοινωνία στα επόμενα χρόνια λέγεται «ανταγωνιστικότητα».
Η βελτίωση της ανταγωνιστικότητας είναι αυτή που θα καθορίσει την ικανότητα των επιχειρήσεων να ανταποκρίνονται με επιτυχία στις νέες συνθήκες της αγοράς.

Έχοντας όμως υπόψη τη διάρθρωση της παραγωγικής βάσης της Ηπείρου , όπου η συντριπτική πλειοψηφία των τοπικών μικρομεσαίων επιχειρήσεων αποτελούν επιχειρήσεις οικογενειακού τύπου, λειτουργούν με παραδοσιακό τρόπο και παράγουν προϊόντα που κυρίως απευθύνονται στην τοπική αγορά, πρέπει να επισημάνω πως χρήζουν προτεραιότητας στην αντιμετώπιση των προβλημάτων με χρήση όλων των ενδεδειγμένων εργαλείων και πολιτικών.

Στο πλαίσιο αυτό για τον τομέα της Μεταποίησης, ειδικό στόχο της ποιοτικά προσανατολισμένης ανταγωνιστικότητας αποτελεί η παραγωγική ανασυγκρότηση και η τεχνολογική αναβάθμιση μέσω της ενίσχυσης των ανταγωνιστικών ικανοτήτων των επιχειρήσεων που ήδη λειτουργούν και της δημιουργίας νέων επιχειρήσεων που θα αξιοποιούν την καινοτομία και θα κάνουν χρήση των νέων τεχνολογιών.

Εξίσου σημαντικός όμως για την Ήπειρο και για το Ν. Ιωαννίνων είναι και ο τομέας του τουρισμού.

Η προώθηση της αειφόρου τουριστικής ανάπτυξης που βασίζεται στην ήπια διαχείριση των φυσικών πόρων σε συνδυασμό με τη βελτίωση της ποιότητας των παρεχόμενων υπηρεσιών μπορεί να βρει στην Περιφέρεια Ηπείρου την τέλεια εφαρμογή και ανάπτυξη.

Η Περιφέρεια Ηπείρου προσπαθώντας να συνεισφέρει σε αυτήν την προσπάθεια συμμετέχει  με την υλοποίηση διαφόρων προγραμμάτων και δράσεων.
 Ειδικότερα, όπως είχαμε κάνει γνωστό και σε σχετική σύσκεψη με όλους τους εμπλεκόμενους φορείς η Περιφέρεια προχωρά σε διεθνή διαγωνισμό για την επιλογή αναδόχου υλοποίησης του έργου που αφορά την κατάρτιση, εξειδίκευση και εφαρμογή ενός επικοινωνιακού σχεδίου προώθησης και προβολής του τουριστικού προϊόντος της Ηπείρου, για την περίοδο 2010-2012.

 Το έργο της τουριστικής προβολής χρηματοδοτείται στο πλαίσιο του Επιχειρησιακού προγράμματος  «Θεσσαλίας-Στερεάς Ελλάδας-Ηπείρου» 2007 – 2013» και ο προϋπολογισμός του ανέρχεται στο ποσό του 1.138.000 ευρώ.

«Μέσα από την υλοποίηση αυτού του έργου, στοχεύουμε να προβληθεί, όσο το δυνατόν αρτιότερα, το τουριστικό προϊόν της Περιφέρειας με όλα τα σύγχρονα μέσα» όπως μεταξύ άλλων:

· Τουριστική προβολή της Ηπείρου μέσα από το διαδίκτυο.

· Προωθητικές ενέργειες, όπως συμμετοχή σε διεθνώς αναγνωρισμένες τουριστικές εκθέσεις.

· Προβολή στα  Μέσα Μαζικής Ενημέρωσης

Στο σημείο αυτό θα ήθελα να σταθώ και στο νέο Αναπτυξιακό Νόμο που έχει θέσει σε διαβούλευση το Υπουργείο Ανταγωνιστικότητας και Ναυτιλίας.

· Εντάσσεται σε μια νέα στρατηγική για την ανάπτυξη της οικονομίας και την προώθηση ενός νέου επιχειρηματικού προτύπου.
· Στοχεύει σε μια δυναμική και βιώσιμη οικονομία με αιχμή την Πράσινη Ανάπτυξη, ενισχύοντας την ανταγωνιστικότητα, τον παραγωγικό μετασχηματισμό, την απασχόληση και την περιφερειακή σύγκλιση.
 Ο Νέος Αναπτυξιακός Νόμος εισάγει τρεις βασικές μεταρρυθμίσεις 
1. Διαγωνιστική διαδικασία αξιολόγησης των επενδυτικών προτάσεων βάσει μίας σειράς ποιοτικών χαρακτηριστικών. Τα κριτήρια αυτά είναι ενιαία ανεξαρτήτως αν αφορούν στο μεταποιητικό τομέα ή την παροχή υπηρεσιών.
2. Ένταξη όλων των οικονομικών δραστηριοτήτων, με εξαίρεση αυτές οι οποίες ρητά απαγορεύονται είτε από το νόμο, είτε από αποφάσεις ή κανονισμούς της Εθνικής ή Κοινοτικής Νομοθεσίας. Με τον τρόπο αυτό εξαλείφεται μία βασική αδυναμία του προηγούμενου νόμου ο οποίος περιλάμβανε πλήθος ρυθμίσεων ως προς το είδος και εύρος των δραστηριοτήτων που ενισχύονται. 
3. Σύσταση επενδυτικού συμβουλίου το οποίο θα εποπτεύει την εφαρμογή του νόμου και θα εισηγείται βελτιώσεις και αλλαγές για προσαρμογή στις εκάστοτε νέες προκλήσεις
Ο στρατηγικός στόχος του νέου Αναπτυξιακού είναι να εισάγει ένα νέο επιχειρηματικό και παραγωγικό πρότυπο που:

θα μπορέσει να καταστήσει τη χώρα μας και πάλι ανταγωνιστική
θα συμβάλλει στον τεχνολογικό και γνωστικό της μετασχηματισμό
θα ενισχύσει την εξωστρέφεια
θα της προσδώσει ευελιξία ώστε να προσαρμόζεται άμεσα στις εκάστοτε απαιτήσεις των καιρών
Θα προάγει τον υγιή ανταγωνισμό
θα ενισχύσει την απασχόληση

και θα την οδηγήσει σε μία δυναμική και βιώσιμη ανάπτυξη. 

Κυρίες και κύριοι, διοργανώνουμε τη σημερινή ημερίδα γιατί θέλουμε να συζητήσουμε μαζί σας, γιατί θέλουμε να σας έχουμε συμμετέχοντες σε μια συνολική προσπάθεια που κάνουμε για την πρόοδο και την ανάπτυξη στην Ήπειρο.
Και σε Περιφερειακό επίπεδο, απαιτείται η σκληρή δουλειά και η συνεργασία όλων μας, ώστε βάσει ενός ολοκληρωμένου σχεδίου, βάσει των αρχών του regional marketing να αποφεύγουμε την αναποτελεσματικότητα, τα λάθη του πρόσφατου παρελθόντος και βελτιώνοντας το εμπορικό ισοζύγιο των επιχειρήσεων να προωθήσουμε όσο καλύτερα μπορούμε τα προϊόντα και τις υπηρεσίες της Ηπείρου στο εξωτερικό.

Από την πλευρά της η Περιφέρεια έχει τη βούληση να συνδράμει στη χρηματοδότηση ενός προγράμματος προώθησης της εξωστρέφειας με τη συνεργασία του ΣΕΒΕ και των τεσσάρων (4) επιμελητηρίων.
Αν όλοι μαζί εκμεταλλευτούμε τις ευκαιρίες και τις προοπτικές που δημιουργεί το ΕΣΠΑ επενδύοντας σε δράσεις που θα δώσουν γρήγορα πολλαπλασιαστικά οφέλη και αναπτυξιακά αποτελέσματα στις τοπικές κοινωνίες τότε  είναι σίγουρο ότι η Ήπειρος θα είναι μια άλλη Περιφέρεια.

Αποκτά προσβάσεις σε νέες αγορές, τέμνει νέους εμπορικούς δρόμους, δημιουργεί τις προϋποθέσεις για νέες παραγωγικές δραστηριότητες.

Μπορεί ο πήχης να είναι ψηλά, αλλά πιστεύω, ότι οι μεγάλες προσπάθειες είναι αυτές που καθορίζουν το παρόν και ορίζουν το μέλλον γι αυτό πρέπει όλοι να εργασθούμε για  την υποστήριξη πολιτικών που θα προωθούν την εξωστρέφεια των επιχειρήσεων με στόχο
1. την προβολή των τοπικών προϊόντων και ενιαία της περιφέρειας, τόσο στην Ελλάδα όσο και στο εξωτερικό,

2. τη διεύρυνση των συνεργασιών και την ανάπτυξη νέων,

3. την αύξηση του κύκλου εργασιών των τοπικών επιχειρήσεων,

4. τη διεθνοποίηση της τοπικής αγοράς και τη θετική ώθηση στο περιφερειακό προϊόν της Ηπείρου.

Θα ήθελα όμως τελειώνοντας, χωρίς να καταχραστώ άλλο από τον χρόνο σας - γιατί όπως βέβαια λέτε και εσείς οι επιχειρηματίες, ο χρόνος είναι χρήμα – να κατέβω από το βήμα με μια προτροπή :

Τολμήστε,

Τολμήστε να επενδύσετε γιατί οι προοπτικές αυτής της Περιφέρειας είναι πολλές και μεγάλες.

